text: Erik A. Nielsen
  
  publiceret: 2023-04-17 15:07:45+02:00
  Erik A. Nielsen er en dansk litteraturhistoriker og professor ved Københavns Universitet, samt tillige forsker og debattør inden for kristendom og kirkeliv.
  Erik A. Nielsen blev cand.mag. i dansk og tysk i 1968 og i 1969 ansat ved sit universitets Institut for Nordisk Filologi som underviser og forsker i et danskfag, der befandt sig midt i både ekspansion, fagkritik og turbulent fløjopdeling. Han forblev her karrieren igennem, senest som professor 2005-2011.
  Erik A. Nielsen var engageret i kredsen omkring den nye professor Aage Henriksens eksistentielle litteratur-opfattelse, hvortil hører redaktionsvirksomhed i litteraturtidsskriftet Kritik (1970-76) og medforfatterskab til den åndshistorisk orienterede litteraturhistorie Ideologihistorie I-IV (1975-1976).
  Erik A. Nielsens betydelige faglige bredde omfatter en disputats Holbergs komik (1984, genudgivet 2007), der bestemte livsforståelsen i Ludvig Holbergs tidlige digtning, bl.a. komedierne, som mere tvetydig og uafklaret end ellers antaget. Hertil kommer flere monografiske arbejder, om bl.a. Lars Ahlins forfatterskab, Edgar Allen Poes kriminalfortællinger og Shakespeares teater. Gennemgående har han været optaget dels af modernismens livstydning, dels af refleksion over fortolkning og analyse, herunder med en stærk interesse for tværæstetik og især sammenstilling af litteratur, billedkunst og musik.
  Han var en efterspurgt underviser, og som formidler havde han også både dramaturgisk virksomhed og udfærdigede undervisningsmateriale til folkeuniversitet og gymnasium samt fx små udstillingsintroduktioner til danske billedkunstnere. Modsat mange af sine institutkolleger bedrev han ikke dagbladskritik.
  Sideløbende har Erik A. Nielsen vedvarende været optaget af kristendom, teologi og kirkeliv med originale bidrag, der vandt stigende anerkendelse for både faglig og debatmæssig tyngde.
  På baggrund af langvarigt medlemskab af en liturgi-kommission udsendte han Den skjulte gudstjeneste – en fantasi (1987, udvidet udgave 2011), som vakte både opsigt og strid omkring gudtjenestens sakramentale og sanselige drama.
  Hans særlige poetiske teologi blev videre udfoldet i bl.a. Solens fødsel : seks tekster om kristendommens hemmeligheder (1998) og Skrevet af Helligånden – poetisk bibellæsning (2005, 2007).
  I 2009 udkom Kristendommens retorik: den kristne digtnings billedformer, det første bind (af seks planlagte) i BILLED-SPROG om brug af billeder og billedsprog i den kristne digtnings tradition. Derefter kom værker om de store salmedigtere Thomas Kingo – barok, enevælde, kristendom (2010) og H.A. Brorson – pietisme, meditation, erotik (2013) samt Gådetale – Emblemer, symbolik, spejle (2018), der handler om allegoriske billedfremstillinger i danske kirker. Det er et betydeligt storværk på området, og bind 1 og 2 indbragte ham i 2012 dr.philos.-titlen fra det teologiske fakultet ved Universitetet i Oslo.
  Foruden flere tillidshverv har Erik A. Nielsen modtaget adskillig hæder, bl.a. Holberg-medaljen i 1993, Georg Brandes-prisen 2009, Selskabets Pris (Det Danske Akademi) 2013, og i 2016 den prestigefyldte svenske forskningspris Gad Rausings Pris.
  Erik A. Nielsen er en markant intellektuel skikkelse, der gennem fem årtier har markeret sig som tvær- og flerfagligt tænkende, lærd og bestandig original som både forsker, formidler og debattør, måske stedvis eksklusiv, men velformuleret som få i både skrift og tale og således også med en omfattende foredragsvirksomhed bag sig.